ສະຫະລັດ ປ່ອຍພວກນັກໂທດ 5 ຄົນ ທີ່ຖືກຄຸມຂັງ ຢູ່ອ່າວ Guantanamo
ນັກໂທດ 4 ຄົນ​ ໄດ້​ຖືກ​ປ່ອຍ​ໄປ​ຍັງ​ໂອ​ມານ ທີ່ຕັ້ງຢູ່ໃນພາກ​ຕາ​ເວັນ​ອອກ​ກາງ ​ໃນ​ຂະນະ​ທີ່​​ຜູ້​ທີ 5 ​ແມ່ນ​ໄດ້​ຖືກຮັບ​ເອົາ ​ໂດຍ​ Estonia ທີ່ຕັ້ງຢູ່ ໃນເຂດທະເລບາລຕິກ.
ສະຫະລັດ ໄດ້ຍ້າຍພວກຜູ້ຊາຍ 5 ຄົນ ຈາກສູນກາງຄຸມຂັງທີ່ ຄວບຄຸມໂດຍພວກທະຫານ ຢູ່ອ່າວ Guantanamo ປະເທດ ກຸຍບາ ໃນຂະນະທີ່ລັດຖະບານຂອງປະທານາທິບໍດີໂອບາມາ ເລັ່ງລັດ ເປົ້າໝາຍຂອງຕົນຕາມທີ່ໄດ້ວາງແຜນໄວ້ ເພື່ອຈະປິດ ສະຖານທີ່ດັ່ງກ່າວນີ້ ທຳນຽບຫ້າແຈໄດ້ປະກາດກ່ຽວກັບການຍົກຍ້າຍດັ່ງກ່າວ ໃນວັນ ພຸດວານນີ້ ພວກຜູ້“ຊາຍທັງຫ້າ ແມ່ນມາຈາກເຢເມນ ແລະໄດ້ ຖືກກັກຂັງຢູ່ໃນຄຸກ ທີ່ຄ້າຍ Guantanamo ດັ່ງກ່າວນີ້ເປັນ ເວລາສິບກວ່າປີແລ້ວ ເຖິງແມ່ນວ່າໄດ້ຖືກພົບເຫັນວ່າ ບໍ່ມີ ຄວາມຜິດ ໃນປີ 2009 ໂດຍຄະນະກຳມະ ການພິເສດຂອງ ປະທານາທິບໍດີບາຣັກ ໂອບາມາ 4 ຄົນໄດ້ຖືກປ່ອຍໄປຍັງປະເທດໂອມານ ທີ່ ຕັ້ງຢູ່ໃນ ພາກຕາເວັນອອກກາງ ໃນຂະນະ ທີ່ຜູ້ທີ 5 ແມ່ນໄດ້ຖືກຮັບເອົາໂດຍປະເທດ Estonia ທີ່ຕັ້ງຢູ່ໃນເຂດທະເລບາລຕິກ ສູນຄຸມຂັງທີ່ອ່າວ Guantanamo ໄດ້ເປັນສະຖານທີ່ກັກຂັງຜູ້ຕ້ອງສົງໄສທີ່ເປັນພວກກໍ່ການຮ້າຍ ທີ່ໄດ້ຖືກຈັບກຸມໃນຕ່າງປະເທດ ໂດຍກອງກຳລັງທະຫານສະຫະລັດ ຫຼັງຈາກ ການໂຈມຕີຂອງພວກກໍ່ການຮ້າຍທີ່ນະຄອນນິວຢ໋ອກ ແລະນະຄອນຫຼວງວໍຊີງຕັນດີຊີ ໃນສະຫະລັດ ເມື່ອວັນທີ 11 ກັນຍາ ປີ 2001 ນັ້ນ ແຕ່ພວກນັກເຄື່ອນໄຫວເພື່ອສິດທິມະນຸດ ໄດ້ຕຳນິຕິຕຽນສະຫະລັດເຖິງການກັກຂັງພວກກ່ຽວຢ່າງບໍ່ມີກຳນົດ ໂດຍປາດສະຈາກການຕັ້ງຂໍ້ຫາໃດໆ